Carmina Cardona Tortosa

Em diuen Carmina Cardona Tortosa, tinc 52 anys acabats de complir i em considere una persona extravertida, emprenedora, propera a la gent i amb ganes de treballar. A hores d’ara sóc presidenta de l’Associació d’Ames de Casa i Consumidors Tyrius de Canals, el meu poble al qual estic molt agraïda perquè m’ha ajuda molt en este impàs que estic vivint i que et destrossa la vida no sabeu de quina manera. Em distrau, em manté ocupada la ment, em fa adornar-me’n que les coses materials no tenen el valor que li donem i que hi ha persones que han demostrat que m’aprecien. Eixe contacte amb la gent m’agrada, l’estima amb la qual em saluden em fa sentir que paga la pena treballar per totes elles, dins les meues possibilitats.

No haguera pensat mai poder arribar a presentar-me com a representant de l’Alcaldia de Canals, en este cas de l’Excma. Alcaldessa Mai Castells, en la pedania de La Torreta, perquè crec que és un càrrec que necessita una mínima dedicació per atendre i escoltar la veu i les queixes de tot un veïnat. Un veïnat al que aprecie, al que li tinc molta estima perquè disfrute del seu caliu cada dia, en un ambient com si fóra el d’una família. Asomar-te al carrer, per on sempre passa algú, i poder dir “bon dia” o “bona vesprada” i també passejar per les nits a l’estiu, on encara hi ha qui pren la fresca, em dóna molta satisfacció.

Supose que, afortunadament, l’educació que he rebut dels meus pares m’ha fet ser com sóc. Potser ara em trobe en el moment de presentar-me voluntàriament a la consulta veïnal sobre els alcaldes pedanis del proper 24 de novembre. Només em queda dir als veïns i les veïnes de La Torreta que, si confien en mi, intentaré no defraudar-los.